מטרות הסדנה לפתח את יכולת הכתיבה הדרמטית, להכיר גישות שונות לכתיבה דיאלוגית, ולסיים את הקורס כשלכל תלמיד דרמה קצרה פרי עטו. לשם כך נלמד את עקרונות הכתיבה המחזאית והתסריטאית(דיאלוג/ קונפליקט דרמטי / איפיון דמות / יחסי דמות-חלל / ז'אנר ועוד), מתוך אמונה שהדמיון בין האירוע הבימתי לקולנועי הוא רב וההתנסות בשניהם תרחיב את יכולת המבע של הכותב.
במפגשים נשתמש במגוון שיטות: תרגילי דמיון מודרך, מדיטציה, עבודה עם צילומי ילדות, אימפרוביזציות ודיאלוג עם הגוף, כדי לעקוף חשיבה נוסחתית ובסופו של דבר ליצור דרמה בלתי צפויה לדמות חד-פעמית. שיטת הוראה תכלול הרצאה פרונטאלית, תרגילי כתיבה, ניתוח תרגילים וצפיה בקטעי סרטים רלוונטים לנושא הנלמד. על המנחה: עידו הוא מייסד ודרמטורג של קבוצת התאטרון "אנסמבל כאן". כתב לקבוצה את "רעב", (זוכת פרס הצגת הפרינג' הטובה ביותר), "זריחה" (המחזה הוזמן לקריאה מבוימת ב- New York Theater Workshop), "כלבים"(ההפקה הוזמנה להשתתף בפסטיבל הפרינג' של ניו יורק), "פרויקט S " (על שני חלקיו, 1S ו-2S, הממשיכות לרוץ בהצלחה בימים אלה) ועוד. תסריטאי ראשי של הסידרה "פלורנטין". כתב לסדרות "מיכאלה", "עשרים פלוס" ועוד. פיתח שיטת עבודה עם שחקנים וחובבים לכתיבת מחזות מחומרים אישיים. בוגר החוג לקולנוע וטלויזיה באונ' ת"א במסלול תסריטאות, שהיה גם המוסד הראשון בו לימד. זוכה פרס המורה המצטיין מטעם ה- BI ARTS של הקונסוליה הבריטית וביה"ס לתסריטאות.
בימי ב' בין השעות 19:30 – 22:30, מיקום: הסטודיו של אנסמבל כאן במרכז ת"א.
״כל חיי אני כותבת. בעשרים ומשהו השנים האחרונות אני גם מתפרנסת מכתיבה (ועריכה). תמיד בוערות בתוכי מילים שרוצות לצאת החוצה. תמיד. אבל לפני שנה, אחרי כמה טלטלות, האש נשארה בפנים, לא הצלחתי לכתוב. רציתי מאוד, אבל לא הצלחתי. הסוללה שלי התרוקנה ולא הצלחתי למצוא בתוכי את המטען שיתחבר לחשמל ויפעיל את הטורבינה, לא הצלחתי למצוא את המחולל שיחזיר אותי לכתוב.
את עידו אני מכירה הרבה שנים. רצה הגורל ונפגשנו באיזה תור להצגה בתמונע והוא הציע לי לבוא לסדנה שלו לכתיבה דרמטית שבדיוק נפתחה. אמרתי טוב. ננסה. מה יכול להיות? מקסימום אני אפרוש.
ובאתי. והתחלתי לכתוב מחדש. קודם בחריקות אבל מהר מאוד חזרה לי התשוקה לספר את הסיפורים שבוערים בתוכי. ונפתחו לי גם עולמות חדשים ולמדתי. כי עידו הוא קודם כל מורה. מורה שיורד לעומק, שמסתכל לרוחב, למעלה, למטה. הוא רגיש למילים, הוא רגיש לאנשים והוא מבין את תהליך הכתיבה שהוא בדרך כלל תהליך אינטימי, תהליך של כותב בינו ובין עצמו, אבל הסדנה (ועידו) מאפשרים לצלול אליו פנימה ולבחון אותו ולגלות עליו ועליך דברים שבכלל לא ידעת.
"שיחקתי ב- 4 מחזות שעידו כתב. הוא יודע לכתוב דמויות האיש המוכשר והרגיש הזה. הוא מבין איך פועלת דמות ולאן הכי מרתק לקחת אותה. אני אוהבת את הראש האחר שלו. אני אוהבת את הקלות והנינוחות שבה הוא משכתב טקסטים עם שחקנים. מעניינת אותו עבודת צוות, לחפש יחד."
עד היום אני זוכרת את תרגיל הדימיון המודרך של עדו בסדנת המחזאים הצעירים של אנסמבל תיאטרון הרצליה. את הקול שלו, שהוליך אותי בזהירות, באחריות ובביטחה (ובעיניים עצומות) אל עבר האישה הזו המשונה, שהפכה להיות הגיבורה שלי. את הפגישות שלנו בקפה, ההשקעה, העומק, השיחות. בסוף לא סיימתי את המחזה. באו החיים, עבודות. באה גם מיס שירה, שהיא טיפוס מאוד לא סלחן בכל הנוגע לבגידות. וגם כי כמו שאמר פעם אלבר קאמי לז'. ל. בארו, שביקש ממנו לכתוב דיאלוגים לתיאטרון, אין דבר קשה יותר מכתיבת מחזה. אולי פעם אחזור לזה. בינתיים אם אתם בעניין של דמויות ופעולות וסיפורים ועלילות, עדו המהמם מציע סדנת כתיבה דרמטית. מומלץ מאוד.
"עידו יקר, עברנו שנתיים יחד, ולמדתי ממך המון. הצלחת להוציא ממני דברים שלא הייתי מגיעה אליהם בדרך אחרת. אני מאחלת לעוד המון סטודנטים לפגוש אותך, כי אתה פשוט מורה מדהים – מלא ידע, עם דרך מיוחדת,עם הבנה, סבלנות, רגישות, נתינה – מורה של פעם בחיים – זה סיסמא נכון, אבל אין צירוף מילים אחר להגדיר את זה. תודה"
רק לחשוב על זה וכל מה שבא לי זה לשבת לכתוב כל היום – סדנת כתיבה עם מורה מדהים שבעדינות, רגישות ואינטיליגנציה ילמד אתכם להוציא את הלב אל הדף בכ"כ הרבה צורות ודרכים. הדברים שלמדתי ממנו מלווים אותי עד היום, ואני ממליצה מכל הלב!